**LEPING nr 3.2-3/24/1691-1**

**Transpordiamet,** registrikoodiga 70001490, asukohaga Valge 4, 11413 Tallinn (edaspidi Klient), mida volituse alusel esindab arendamise osakonna juhataja Romet Raun,

ja

**AS Teede Tehnokeskus**, registrikoodiga 10701123, asukohaga Väike-Männiku 26, 11216 Tallinn (edaspidi Teenusepakkuja ), mida põhikirja alusel esindab juhatuse liige Taivo Möll,

Klient ja Teenusepakkuja (edaspidi koos Pooled või eraldi Pool), sõlmisid käesoleva lepingu (edaspidi Leping) alljärgnevas:

1. **Mõisted**
   1. Mõiste „Teenus“ tähistab Teedeinfokeskuse veebiteenust, sh internetipõhist tarkvara ja internetipõhise tarkvara kaudu vastavalt Lepingus ja selle lisades Teenusepakkuja poolt Kliendile ja tema Kasutajale osutatavaid teenuseid kogumis.
   2. Mõiste „Kasutaja“ tähistab füüsilist isikut, kes kasutab Teenust Kliendi nimel ja volitusel.
2. **Lepingu üldtingimused**
   1. Lepingul on selle sõlmimise hetkel järgmised lisad:
      1. Lisa 1 - Teedeinfokeskuse veebiteenuse tehniline kirjeldus.
      2. Lisa 2 - Hinnapakkumus
   2. Leping on sõlmitud riigihanke „Teedeinfokeskuse veebiteenus” viitenumber 283284 tulemusel.
   3. Pooled juhinduvad Lepingu täitmisel lisaks Lepingule ja selle lisadele ka Eesti Vabariigis kehtivatest õigusaktidest.
   4. Lepingus, kus kontekst seda nõuab, võivad ainsuses olevad sõnad tähendada mitmust ja vastupidi.
3. **Poolte õigused ja kohustused**
   1. Kliendil on õigus:
   2. kasutada Teenust Lepingu punktis 9.1 toodud ajavahemiku jooksul;
   3. teavitada Teenusepakkujat Teenuses avastatud häiretest ja puudustest ning eeldada nende kõrvaldamist;
   4. lisada süsteemi piiramatu arv asutuse töötajatest Kasutajaid. Kasutajate lisamiseks edastab Kliendi esindaja vabas vormis sooviavalduse koos Kasutajate nimedega e-kirja teel Teenusepakkuja kontaktisikule. Nimetatud Kasutajad saavad seejärel läbi viia individuaalse registreerimise Teenuse kodulehel <https://tik.teeilm.ee/> ja <https://mtss.teeilm.ee/>.
   5. Kliendil on kohustus:
      1. kasutada Teenust üksnes selles ulatuses, otstarbel ja eesmärgil, mille jaoks Teenuse funktsionaalsus on loodud ning Kliendile ja Kasutajale kättesaadavaks tehtud;
      2. hoida Teenuse juurdepääsuks vajaliku informatsiooni, kasutajanime ja parooli saladuses ja teha kõik mõistlikult võimalik, et vältida nende sattumist kolmandate isikute valdusesse;
      3. tagada Lepingust tulenevate kohustuste (v.a tasumiskohustus) täitmine ka kõigi Kasutajate poolt;
      4. mitte kopeerida, paljundada, levitada, müüa, rentida, kinkida, litsentsida ega töödelda Teenust või mis tahes osa Teenusest;
      5. mitte luua Teenusest tuletatud teoseid, mitte liidestada Teenust või mis tahes osa Teenusest teiste süsteemidega;
      6. mitte anda Teenust edasi kolmandatele isikutele ning mitte osutada Teenuse alusel konkureerivat teenust;
      7. mitte kasutada Teenust viisil, mis erineb tavapärasest kasutamisest või mis võib Teenust kahjustada või põhjustada tõrkeid Teenuses;
      8. vältida Teenuse kasutamist viisil, mis võib ohtu seada Teenusepakkuja hea nime ja/või maine;
   6. Teenusepakkujal on õigus:
      1. muuta ja uuendada Teenuse ülesehitust, funktsionaalsust tagades Lepingus sätestatud tingimuste täitmise;
      2. sulgeda ligipääs Teenusele korralisteks hooldus- ja/või arendustöödeks;
      3. peatada või lõpetada Teenuse osutamine, kui Klient rikub oluliselt Lepingust tulenevaid kohustusi.
   7. Teenusepakkujal on kohustus:
      1. tagada Teenuse kättesaadavuse ööpäevaringselt Lepingu punktis 9.1 toodud ajavahemiku jooksul, välja arvatud hooldus- ja/või arendustöödeks ettenähtud aegadel;
      2. reageerida Kliendi ja Kasutajate teadetele tööpäevadel kell 8:00 – 18:00 hiljemalt 4 tunni jooksul;
      3. teha kõik endast oleneva, et Teenuses sisalduvate andmete uuendamine toimuks põhjendamatu viivituseta ja andmed oleksid võimalikult õiged ja täpsed;
      4. teha kõik endast oleneva, et Teenuse vead või muud funktsionaalsushäireid, mille tulemusel Teenuse kasutamine on takistatud, oleksid kõrvaldatud esimesel võimalusel;
      5. hoida teatavaks saadud isiku andmed saladuses;
      6. teavitada Klienti korraliste tööde ja/või hooldus- või arendustööde teostamisest vähemalt 1 päev ette;
      7. teavitada Klienti olulisematest muudatustest Teenuse ülesehituses, funktsionaalsuses ette vähemalt 14 päeva enne nende jõustumist.
4. **Autoriõigused**
   1. Teenus, Teenuse osad ja elemendid on kaitstud intellektuaalse omandi õigustega, mis kuuluvad Teenusepakkujale, Teenusepakkuja koostööpartneritele või teistele infoallika valdajatele.
   2. Lepingu sõlmimisel lubab Teenusepakkuja Kliendil ja Kasutajal kasutada Teenuse funktsionaalsust oma sisemisteks vajadusteks üksnes selles ulatuses, otstarbel ja eesmärkidel, mille jaoks Teenuse funktsionaalsus on loodud ning Kliendile ja Kasutajale kättesaadavaks tehtud. Teenusepakkuja ei anna Kliendile ega Kasutajale mis tahes muid litsentse ega õigusi ning Kliendil ega Kasutajal ei teki Teenusepakkuja intellektuaalse omandi õigusi ainuüksi tulenevalt Teenuse või selle osa kasutamisest.
5. **Konfidentsiaalsus**
   1. Pooled kohustuvad hoidma saladuses käesoleva Lepingu täitmisega teatavaks saanud asjaolusid, sealhulgas Poolte äri- või tootmissaladust, Lepingu sisu ja muud Lepingu täitmise käigus teise Poole kohta teatavaks saadud andmeid (edaspidi Konfidentsiaalsuskohustus).
   2. Konfidentsiaalsuskohustust ei pea järgima, kui Poolel on asjaolude avalikustamiseks kirjalikku taasesitamist võimaldavas vormis teise Poole luba, asjaolude avalikustamine on Lepingust tulenevate kohustuste täitmiseks vältimatult vajalik või kui asjaolude avalikustamise kohustus tuleneb seadusest.
   3. Pärast Lepingu lõppemist säilib Konfidentsiaalsuskohustus ulatuses, mis on vajalik Poolte õigustatud huvide kaitseks. Konfidentsiaalsuse nõue jääb kehtima ka pärast Lepingu täitmist või muul viisil lõppemist.
6. **Tasumine**
   1. Lepingu maksumus on **57 325,00 eurot**, millele lisandub käibemaks (edaspidi Tasu).
   2. Klient tasub Teenusepakkujale igakuiselt Teenuse osutamise eest 1/12 Tasust.
   3. Arve tuleb esitada 7 kalendripäeva jooksul, masintöödeldaval kujul, e-arvena, mis vastab Rahandusministri 11.04.2017 määrusele nr 24 „Masintöödeldava algdokumendi juhendi kehtestamine“. Arve loetakse laekunuks selle Transpordiameti arvete halduskeskkonda laekumise kuupäevast. Arvel tuleb märkida tellija kontaktisiku nimi, lepingu number ja riigihangete registri hankelepingu osa viitenumber 283284 001 000 000.
   4. Klient tasub Teenusepakkujale arve alusel 20 kalendripäeva jooksul pärast arve saamist.
   5. Töövõtjal on õigus nõuda Tellijalt viivist tasumisega viivitamise korral 0,2% tähtaegselt tasumata arve summast iga tasumise tähtpäeva ületanud päeva eest.
7. **Poolte vastutus**
   1. Kliendil on õigus rakendada sanktsioonina leppetrahvi iga rikkumise korral kuni 5% Tasust, kokku mitte rohkem kui 15% Tasust, kui Teenusepakkuja on rikkunud oma Lepingulisi kohustusi. Leppetrahvinõude või teate leppetrahvinõude esitamise kavatsusest peab Klient Teenusepakkujale esitama 6 kuu jooksul kohustuse rikkumise avastamisest arvates.
   2. Kasutaja kasutab Teenuses sisalduvaid andmeid ja tugineb neile oma riisikol.
   3. Kohustuse rikkumine on vabandatav, kui Pool rikkus kohustust vääramatu jõu tõttu või muul temast mitteoleneval põhjusel (katkestused internetiühenduses, vead Kliendi seadmetes, Teenuse tarkvara kasutamiseks sobimatud Kliendi seadistused).
   4. Pool, kes ei saa oma lepingujärgseid kohustusi täita vääramatu jõu tõttu, peab sellest teisele Lepingu Poolele viivitamatult teatama. Kui vääramatu jõu mõju on ajutine, on kohustuse rikkumine vabandatav üksnes aja vältel, mil vääramatu jõud kohustuse täitmist takistas.
8. **Poolte kontaktisikud**
   1. Teenusepakkuja kontaktisik: Teede Tehnokeskus AS, Märt Puust, tel 513 5336, e-post: [mart.puust@teed.ee](mailto:mart.puust@teed.ee).
   2. Kliendi kontaktisik: Egle Rebane, arendamise osakonna korrashoiu ja liikluskorralduse üksuse korrashoiu arendamise ekspert, Transpordiamet, tel 5196 4135, e-post: [egle.rebane@transpordiamet.ee](mailto:egle.rebane@transpordiamet.ee).
9. **Lepingu kehtivus**
   1. Leping jõustub selle allkirjastamisel Poolte poolt. Teenuse osutamise periood algab   
      01.10.2024 ja lõpeb 30.09.2025.
   2. Teenusepakkuja võib Lepingu üles öelda, kui Klient rikub oluliselt Lepingu tingimusi.
   3. Klient võib Lepingu üles öelda, kui Teenusepakkuja rikub oluliselt Lepingu tingimusi.
   4. Lepingu ennetähtaegne lõpetamine või lõppemine ei vabasta Klienti kohustusest maksta tarbitud Teenuse eest. Tarbitud teenuse aja arvestus käib päeva hinna alusel, mis saadakse lepingu hinna jagamisel Teenuse osutamise perioodi päevade arvuga.
   5. Lepingut võib muuta ja/või täiendada Poolte kokkuleppel. Lepingus tehtavad muudatused ja/või täiendused kehtivad üksnes tingimusel, et need on vormistatud kirjalikult ning allkirjastatud mõlema Poole poolt.
   6. Lepingut võib Poolte kokkuleppel lõpetada igal ajal.
10. **Teated**
    1. Poolte vahelised Lepinguga seotud teated peavad olema esitatud kirjalikus vormis, välja arvatud juhtudel, kui sellised teated on informatiivse iseloomuga, mille edastamisel teisele Poolele ei ole õiguslike tagajärgi.
    2. Informatsioonilist teadet võib edastada telefoni teel.
    3. Kirjalikud teated saadetakse Lepingu Pooltele e-posti teel. Kui ühe Poole teade on teisele Poolele saadetud Lepingus märgitud e-posti aadressil, loetakse see kättesaaduks järgmisel tööpäeval.
    4. Lepingu üks Pool on kohustatud kättesaadud ning vastust eeldavale teatele vastama 3 tööpäeva jooksul selle kättesaamisele järgnevast päevast lugedes, kui teates ja või Lepingus ei ole ette nähtud vastamiseks muud tähtaega.
11. **Muud tingimused**
    1. Kõik Lepingu tõlgendamisest või täitmisest tulenevad vaidlused püütakse lahendada Poolte vahelise läbirääkimise teel. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele.
    2. Kõigis küsimustes, mis ei ole reguleeritud Lepinguga, juhinduvad Pooled Eesti Vabariigi vastavatest õigusaktidest.
    3. Leping allkirjastatakse Poolte poolt digitaalselt.
12. **Poolte allkirjad**

**Klient: Teenusepakkuja:**

Transpordiamet AS Teede Tehnokeskus

*/digitaalselt allkirjastatud/ /digitaalselt allkirjastatud/*

Romet Raun Taivo Möll

arendamise osakonna juhataja juhatuse liige